KLASA: P-240/23

URBROJ: 711-02-01/07-2024-06

Zagreb, 21. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić, kao zamjenice predsjednice Povjerenstva, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Tončija Miline, OIB: ………………, člana uprave-direktora trgovačkog društva MINDEL ODVODNJA d.o.o. za javnu odvodnju,** na 54. sjednici održanoj 21. lipnja 2024., donosi sljedeću

 **ODLUKU**

1. **Propustom da po pisanom pozivu Povjerenstva podnese pravilno i potpuno ispunjeni važeći obrazac imovinske kartice povodom stupanja na dužnost 3. rujna 2022. sa stanjem na dan 3. listopad 2022., obveznik** **Tonči Milina, član uprave-direktor trgovačkog društva MINDEL ODVODNJA d.o.o. za javnu odvodnju, počinio je povredu članka 10. stavka 2. ZSSI-a.**
2. **Propustom podnošenja pravilno i potpuno ispunjenoga važećeg obrasca imovinske kartice za 2022. godinu do 31. siječnja 2023. sa stanjem na dan 31.12.2022., obveznik Tonči Milina, član uprave-direktor trgovačkog društva MINDEL ODVODNJA d.o.o. za javnu odvodnju, počinio je povredu članka 10. stavka 4. ZSSI-a.**
3. **Za povrede ZSSI-a, opisane pod točkom I. i II. ove izreke, obvezniku Tončiju Milini izriče se novčana sankcija u iznosu od 531,00 euro.**
4. **Nalaže se obvezniku Tončiju Milini da u roku od 15 dana od dostave ove Odluke uplati novčanu sankciju iz točke III. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-……………………-24023.**
5. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
6. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Tončija Milinu, člana uprave-direktora trgovačkog društva MINDEL ODVODNJA d.o.o. za javnu odvodnju, utvrdilo da navedeni obveznik nije podnio imovinsku karticu sukladno članku 10. stavku 2. ZSSI-a.

Stoga je Povjerenstvo, temeljem članka 32. stavka 1. podstavka 2. ZSSI-a, zaključkom broj: 711-I-1662-IK-206/23-02-16 od 9. kolovoza 2023. pozvalo obveznika da u roku od 15 dana od dana primitka tog zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 3. rujna 2022. sa stanjem na dan 3. listopad 2022., sukladno uputi iz obrazloženja tog zaključka. Istim zaključkom obveznik je upozoren da će Povjerenstvo, ako isti ne postupi po navedenom pozivu Povjerenstva, protiv obveznika pokrenuti postupak zbog povrede odredbi o imovinskoj kartici. Tim zaključkom Povjerenstvo je upozorilo obveznika i na nepodnošenje imovinske kartica za 2022. godinu.

Obveznik je navedeni zaključak, prema priloženoj dostavnici, zaprimio 18. kolovoza 2023. Povjerenstvo je službenom bilješkom od 26. rujna 2023. utvrdilo da obveznik nije po proteku ostavljenog roka iz zaključka podnio imovinsku karticu povodom prvog stupanja na dužnost, niti je to učinio do dana sastavljanja te službene bilješke, kao i da do 31. siječnja 2023. nije podnio niti imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 8. svibnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 2. i 4. ZSSI-a te je o istome obavijestilo obveznika obaviješću oznake KLASA: P-240/23, URBROJ: 711-02-01/04-2024-03 od 8. svibnja 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik je u očitovanju od 29. svibnja 2024. naveo da je 25. rujna 2023. podnio imovinsku karticu povodom stupanja na dužnost direktora Mindel odvodnja d.o.o. za javnu odvodnju. Kako do tada nikada nije bio na funkciji obveznika, nije mu bila namjera izbjegavanje zakonske obveze u vidu podnošenja imovinske kartice, već se isključivo radi o previdu i kašnjenju. Funkciju obnaša volonterski te ne prima nikakvu naknadu za istu, a u firmi KTD Mindel d.o.o. je zaposlen kao djelatnik komunalnog poduzeća na radnom mjestu zidara još od 2006. godine. Obzirom da prima plaću temeljem radnog odnosa, obveznik se odrekao prihoda direktorske pozicije. Dalje, obveznik navodi da je zbog nespojivih djelatnosti Komunalnog poduzeća bilo nužno zakonski odvojiti djelatnost odvodnje od gospodarenja otpadom pa je zbog toga osnovana firma Mindel odvodnja d.o.o. Direktor Antonio Markušić, kao direktor Komunalnog poduzeća KTD Mindel d.o.o., nije mogao nastaviti biti direktor i druge firme u vlasništvu Općine, stoga je obveznik prihvatio da bude imenovan volonterski kako bi firma mogla nastaviti poslovati bez bez dodatnih troškova nove direktorske pozicije jer je već bio zaposlen u KTD Mindel. Za potrebe podnošenja imovinske kartice otvorio je e-mail adresu te do tada nije koristio elektroničku poštu ni e-komunikaciju, što je dodatno otežalo njegovo snalaženje u obvezama. Stoga je bilo potrebno dodatno vrijeme za kreiranje računa na stranici Povjerenstva jer je analogno slao zahtjev za otvaranje računa, što je sve iziskivalo dodatno vrijeme. Dalje navodi da je 4. travnja 2024. podnio imovinsku karticu sa svrhom *Godišnje obveze podnošenja* za 2023., u čemu je također zakasnio, ali je reagirao odmah nakon primitka obavijesti o neizvršenju obveze. Zaključno navodi da će ubuduće svakako paziti na dostavu imovinske kartice u zakonskim rokovima.

U tijeku postupka Povjerenstvo je izvršilo uvid u zaključak Povjerenstva broj: 711-I-1662-IK-206/23-02-16 od 9. kolovoza 2023. s preslikom dostavnice, službenu bilješku Povjerenstva od 26. rujna 2023. i 6. studenog 2023., obavijest Povjerenstva KLASA: P-240/23, URBROJ: 711-02-01/04-2024-03 od 8. svibnja 2024., očitovanje obveznika Tončija Miline od 29. svibnja 2024., zahtjev za otvaranjem korisničkog računa od 19. travnja 2023. te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo ističe da je protiv obveznika Tončija Miline otvorilo predmet oznake P-467/23 u vezi nepodnošenja imovinske kartice za 2022. godinu u smislu članka 10. stavka 4. ZSSI-a, a povodom čega je već otvoren ovaj predmet oznake P-240/23. S obzirom da se oba predmeta odnose na istog obveznika, zatim da se isti temelje na identičnim činjenicama, kao i da je Povjerenstvo javnopravno tijelo nadležno za vođenje oba postupka, Povjerenstvo je zaključkom KLASA: P-467/23, URBROJ: 711-02-01/02-2024-4 od 13. lipnja 2024. spojilo predmete P-467/23 i P-240/23 te je odredilo da će se povodom istih voditi ovaj predmet P-240/23.

Povjerenstvo je uvidom u Registar obveznika utvrdilo da Tonči Milina od 3. rujna 2022. obnaša dužnost člana uprave-direktora trgovačkog društva MINDEL ODVODNJA d.o.o. za javnu odvodnju. Uvidom u sudski registar Trgovačkog suda u Dubrovniku utvrđeno je da je jedini osnivač navedenoga trgovačkog društva Općina Lumbarda kao jedinica lokalne samouprave.

Člankom 3. stavkom 1. točkom 40. ZSSI-a propisano je, između ostaloga, da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu toga Zakona pa je Tonči Milina kao obveznik dužan postupati sukladno odredbama ZSSI-a.

Povjerenstvo je uvidom u Registar imovinskih kartica utvrdilo da je obveznik Tonči Milina 25. rujna 2023. podnio imovinsku karticu povodom stupanja na dužnost, kao i da je 4. travnja 2024. podnio imovinsku karticu za 2023. godinu, ali da nije podnio imovinsku karticu za 2022. godinu.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je, između ostaloga, da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice. Stavkom 2. istoga članka ZSSI-a propisano je da će, iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Isto tako, stavkom 4. istog članka ZSSI-a propisano je da ako obveznik ne postupi u roku navedenom iz stavaka 2. i 3. toga članka, Povjerenstvo će protiv obveznika pokrenuti postupak zbog povrede odredbi o imovinskoj kartici.

U postupku je utvrđeno da je obveznik Tonči Milina stupio na dužnost člana uprave-direktora društva MINDEL ODVODNJA d.o.o. za javnu odvodnju 3. rujna 2022., pa je sukladno citiranom članku 10. stavku 2. ZSSI-a bio obvezan podnijeti imovinsku karticu u roku od 30 dana od dana stupanja na tu dužnost, tj. do 3. listopada 2022. Kako to isti nije učinio, a s obzirom da se radi o obvezniku koji prvi put podnosi imovinsku karticu povodom prvog stupanja na dužnost u smislu članka 14. stavka 2. ZSSI-a, to je Povjerenstvo sukladno istoj odredbi gore navedenim zaključkom od 9. kolovoza 2023. pozvalo obveznika da u roku od 15 dana od dana primitka istog podnese imovinsku karticu povodom stupanja na dužnost i to sa stanjem na dan 3. listopad 2022. Obveznik je navedeni zaključak zaprimio 18. kolovoza 2023., no traženu imovinsku karticu je podnio tek 25. rujna 2023., dakle izvan ostavljenog roka od 15 dana od primitka zaključka.

Stoga je utvrđeno da je obveznik takvim svojim propustom povrijedio članak 10. stavak 2. ZSSI-a.

Nadalje, u postupku je utvrđeno i da obveznik Tonči Milina do 31. siječnja 2023. nije podnio imovinsku karticu za 2022. godinu, niti je to učinio naknadno.

Stoga je utvrđeno da je obveznik takvim svojim propustom povrijedio i članak 10. stavak 4. ZSSI-a.

**Povjerenstvo pritom ističe kako je obveznik i dalje u obvezi podnijeti imovinsku karticu za 2022. godinu te ga se poziva da istu dostavi u što kraćem roku.**

Povjerenstvo ovdje posebno naglašava da je obveznik Tonči Milina Povjerenstvu podnio zahtjev za otvaranjem korisničkog računa putem kojeg obveznik može podnijeti imovinsku karticu tek 17. travnja 2023. (zaprimljenim kod Povjerenstva 19. travnja 2023.), dakle gotovo sedam i pol mjeseci od stupanja na dužnost.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 531,00 euro. Prilikom odmjeravanja vrste i visine sankcije, Povjerenstvo je uzelo u obzir činjenicu da je obveznik podnio imovinsku karticu povodom stupanja na dužnost ne samo izvan roka od 30 dana od dana stupanja na dužnost u smislu članka 10. stavka 2. ZSSI-a, već i protekom roka od 15 dana koji mu je za ispunjenje navedene obveze odredilo Povjerenstvo gore navedenim zaključkom od 9. kolovoza 2023. Isto tako, Povjerenstvo je cijenilo i činjenicu da se obveznik Povjerenstvu obratio zahtjevom za otvaranjem korisničkog računa tek sedam i pol mjeseci od stupanja na dužnost. Iako je obveznik naknadno podnio imovinsku karticu povodom stupanja na dužnost, isti je to učinio po proteku ostavljenog roka, dok imovinsku karticu za 2022. godinu obveznik niti naknadno nije podnio.

Slijedom navedenog, a posebno uzimajući u obzir da obveznik ni do dana donošenja ove odluke nije podnio imovinsku karticu za 2022. godinu, kao i da su u konkretnom slučaju utvrđene povrede u odnosu na dvije odredbe ZSSI-a vezano za dvije imovinske kartice, Povjerenstvo smatra da je izricanje novčane sankcije u iznosu od 531,00 euro primjereno svim utvrđenim činjenicama i navedenim okolnostima slučaja.

Slijedom navedenog, Povjerenstvo je donijelo odluku kako je navedeno u izreci.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Tonči Milina, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana